INTUCH ตั้ง “เท็ด โปษะกฤษณะ ถิระพัฒน์” นั่งรองซีอีโอ มีผล 1 พ.ค.นี้
INTUCH ตั้ง "เท็ด โปษะกฤษณะ ถิระพัฒน์" นั่งรองซีอีโอ มีผล 1 พ.ค.นี้
INTUCH ตั้ง "เท็ด โปษะกฤษณะ ถิระพัฒน์" นั่งรองซีอีโอ มีผล 1 พ.ค.นี้
30 เม.ย. 2563

บริษัท อินทัช โฮลดิ้ง จำกัด (มหาชน) หรือ INTUCH เปิดเผยว่า บริษัทแต่งตั้ง นายเท็ด โปษะกฤษณะ ถิระพัฒน์ เข้าดำรงตำแหน่ง รองประธานเจ้าหน้าที่บริหาร (DCEO) ของบริษัท โดยรายงานตรงต่อนายเอนก พนาอภิชน ประธานเจ้าหน้าที่บริหาร (CEO) โดยมีผลตั้งแต่วันที่ 1 พฤษภาคม 2563 เป็นต้นไป
โดย นายเท็ด โปษะกฤษณะ ถิระพัฒน์ รับผิดชอบงานด้านการพัฒนาธุรกิจเพื่อสร้างการเติบโต เพิ่มศักยภาพและความสามารถในการแข่งขันทั้งในประเทศและต่างประเทศ งานด้านเทคโนโลยีสารสนเทศ รวมถึงการบริหารภาพลักษณ์ขององค์กร อันจะช่วยขับเคลื่อนอินทัชให้เจริญเติบโตอย่างยั่งยืนในอนาคต
สำหรับนายเท็ด เป็นผู้บริหารมืออาชีพที่ประสบความสำเร็จทั้งในและต่างประเทศมากว่า 27 ปี ก่อนที่จะมาร่วมงานกับอินทัช เป็นหุ้นส่วนบริษัท Creative Ventures ซึ่งเป็นธุรกิจร่วมลงทุนแบบ Deep Technology แห่งแรกของประเทศไทยที่ดำเนินธุรกิจในซิลิคอน วัลเลย์ (Silicon Valley) โดยลงทุนในบริษัทสตาร์ทอัพด้านเทคโนโลยีขั้นสูง และมีประสบการณ์การลงทุนอย่างกว้างขวางในฐานะที่ปรึกษาการลงทุนด้านเทคโนโลยีและนวัตกรรมแก่บริษัทชั้นนำต่างๆ
ทั้งนี้ นายเท็ด สำเร็จการศึกษาระดับปริญญาโทด้านบริหารธุรกิจจาก Boston College, MA และระดับปริญญาตรีด้านวิทยาศาสตร์สาขาวิศวกรรมเครื่องกลจาก North Carolina State University, NC ประเทศสหรัฐอเมริกา
“ท่ามกลางกระแสเทคโนโลยีที่กำลังก้าวหน้าไปอย่างไม่หยุดยั้ง ทำให้เราเผชิญกับช่วงเวลาที่ท้าทายและถือว่าเป็นโอกาสที่น่าสนใจ ผมรอคอยที่จะได้พบกับทุกคนและมีส่วนร่วมในวิสัยทัศน์และพันธกิจของอินทัช”นายเท็ด กล่าว